Papersnake/gushiwen huggingface dataset:
十月
叶巽斋（宋代）

维此十月，岁聿云暮。
惟月之良，是谓盈数。
阴极于坎，阳比于子。
阴阳消长，否泰攸寓。
亶生哲人，盛世基柱。
文章机略，册府武库。
承明厌居，雄藩外护。
吏畏民爱，颂声载路。
维此十月，稼穑孔实。
黍稷稻梁，糜芑秠秬。
取陈食农，遗秉伊妇。
室家胥庆，小大餍饫。
我公之德，穑宝是似。
为国珍粱，馨香荐祀。
维此十月，可爱其日。
光华朝升，融温晏布。
熙熙小春，物态和豫。
清明在中，靡翳靡雾。
我公之政，莫不休燠。
衣服其和，悦我黎庶。
维此十月，新霜始降。
寒不折胶，冻不凝冱。
凛然严师，少而慈父。
戎示坚冰，衣裘蚤具。
我公之威，伊教匪怒。
不竞不絿，无怨无恶。
维此十月，物宝全富。
雪梅在岭，霜菊盈圃。
梧竹之高，椿松之固。
賸馥郁芬，古根盘踞。
我公之寿，此未足谕。
峻峙精神，蜀江庐阜。
庐山岩岩，江水汤汤。
磨而颂之，我公之功。
酿而酌之，公福无穷。
再拜稽首，以寿我公。
维此十月，其数无极。
自十而百，千万及亿。
四百甲子，周而复始。
书考中书，
游韶音洞二首 其二
陈琏（明代）

平生爱明胜，寻幽起辞远。折花度瑶涧，扪萝陟层巘。

目穷数百里，身历千万转。我心本无碍，浮云共舒卷。

留欢竟忘返，不觉归路晚。
再游雁荡观双峰
许及之（宋代）

不到双峰一纪年，梦随清磬上高圆。重来惯识羊肠路，兀坐慵谈兔角禅。

欲刬旧题无好语，羞将华发照清泉。男儿问学全无用，愧尔耕夫垦石田。
景祐孟冬祭神州地祇二首 其二 酌献用《韶
郊庙朝会歌辞（宋代）

有炜弥文，克隆宏构。贻此燕谋，具膺多祐。嶰律吹莩，彝尊奠酒。

佐乃沈潜，永祈丰楙。
游州南同文潜作
孔武仲（宋代）

峨峨宫殿列仙居，深水方圆气象殊。
万里舟船会京洛，几人诗酒到蓬壶。
日斜清弄来幽谷，风定荐红满绿芜。
语罢恍然真梦幻，不应天邑有江湖。
牛触马
方回（元代）

谁家一大树，系者水牯牛。
我马过其侧，道狭还无由。
牛辄奋双过，直前舂马喉。
伤马已不可，伤人吾何仇。
鼻绳忽迸决，惊堕荒泥陬。
我急策马去，牛尚瞠怒眸。
事有出不意，君子焉所尤。
古来行路难，曷不偃旧丘。
归欤偃旧丘，无为牛所搂。
题程子弃少监家藏二诗遗墨
陆文圭（元代）

教子惟欲谄，嫁女惟欲官。
床屏触头乃翁怒，文书术袖媒姥谩。
凝人一笑可绝倒，古训相傅良独难。
大夫有愧程监家，上谷敢望元遗山。
易箦微言尚典刑，出门别语重丁宁。
子无台装与宝剑，女无绣褥与金屏。
各赠骊珠五十六，藏在肮腑为深铭。
梓乔俯仰俱莫用，冰玉清润尤相形。
水衡使者直而湿，遗山宅相监察孙。
神身务学承先志，务世傅家示格言。
正大去今八十年，流风遗俗猁有存。
谁能题诗墓柏下，使两仙翁起九泉。
次韵季共和相之前作二首 其二
周紫芝（宋代）

雪意鬖鬖整复斜，似人霜鬓不胜华。只今瘦骨攲风帽，空忆寒江钓浪花。

妙舞正看回激楚，两峰旋欲战彭衙。不将盐絮轻相比，似我南窗玉色茶。
正月二十六日寇顺之饮仆以醽渌酒径醉闻横笛音李仲先顺之有苍头能作龙吟三弄偶不果戏成此诗
李彭（宋代）

髯奴不及缘坡竹，柱车守闾各有局。苟不上券吾不欲，僮约卒音几恸哭。

劣于郤公常奴尔，性不茹荤少陵喜。吐茵西曹第忍之，封侯骨相多小史。

苍头乃复在琳房，柯亭横吹节饱霜。炊饭作糜缘底事，心写泉声风韵长。

寇谦酌我次翁狂，如鱼听曲首低昂。恨不临风作三弄，不减当时桓野王。
同年杨谨仲教授生日
周必大（宋代）

伯起宜横讲殿经，若为临贺复庐陵。
朝来冠雀衔三鳣，敢贺先生自此升。
赠陈司理貤封并之官乾州
黄公辅（明代）

法曜辉腾福曜明，封章宠锡重持平。胸中素有筹边略，郢上今誇借箸名。

勿以梁山多警燧，正凭刺史壮长城。出奇自昔推陈氏，传檄行看达帝京。
次韵范少才在峡中寄李季允二首
魏了翁（宋代）

蜀艇云奔下固陵，一壶浮峡便千金。
子来我往才交臂，人涉卬须又苦心。
北向虽无一矢发，西风不受半尘侵。
是非得丧今休问，喜见戈枪卧绿沈。
送庐山衲僧
贯休（唐代）

飞锡下崆gk，清高世少双。冻天方筛雪，别我去何邦。

烧绕赤乌亥，云漫白蚌江。路人争得识，空仰鬓眉庞。
题慈感寺极目轩
李洪（宋代）

寺枕苕溪一曲，僧依城郭千家。
客至未尝芡觜，我来恰及荷花。
送远曲二首 其一 
郭翼（元代）

神京佳丽地，万户复千门。看花三月里，慎莫过倡园。
过淮
孔武仲（宋代）

积雨虽收霁，清淮更渺茫。
地形真水府，波面似钱塘。
云日侵衣淡，天风入袖凉。
轻舆过南岸，转觉近家乡。
京师哭任遵圣
苏轼（宋代）

十年不还乡，儿女日夜长。
岂惟催老大，渐复成凋丧。
每闻耆旧催，涕泫声辄放。
老任况奇逸，先子推辈行。
文章小得誉，诗语尤清壮。
吏能复所长，谈笑万夫上。
自喜作剧县，偏工破豪党。
奋髯走猾吏，嚼齿对奸将。
哀哉命不偶，每以才得谤。
竟使落穷山，青衫就黄壤。
宦游久不乐，江海永相望。
退耕本就君，时节相劳饷。
此怀今不遂，归见累累葬。
望哭国西门，落日衔千嶂。
平生惟一子，抱负珠在掌。
见之龆龀中，已有食牛量。
他年如入洛，生死一相访。
惟有王浚冲，心知中散状。
南山感旧
刘克庄（宋代）

侬久离怖畏，佛亦生欢喜。
却看丈六身，僬侥国人尔。
壬辰三月十八日石湖花下作
范成大（宋代）

夜饮海棠月，朝漱山茶露。
臞儒槁木形，受用侈如许！
荆扉隔黄尘，谁识花岛路？
惟有瘦筇枝，共饱园中趣。
林神酿余春，政尔美无度。
葱茏千万重，芳意未渠暮。
风香荐秀色，鼎俎谢腥腐。
虽无稻粱谋，扪腹有余饫。
鹧鸪天 锦峰晴雪
沈禧（元代）

蜀锦峰头雪半融。倚空一朵玉芙蓉。面朝阳处光消释。背向阴边尚积重。天气朗，日光瞳。看来浑似画图中。灞桥何处骑驴叟，西水谁招载鹤
秘书省中忆旧山
白居易（唐代）

厌从薄宦校青简，悔别故山思白云。

犹喜兰台非傲吏，归时应免动移文。
残句秋英不比春花落
苏轼（宋代）

秋英不比春花落，说与诗人子细看。
梦游灵岩山寺
周宝生（清代）

几载欲归归未得，不图梦里却来归。砚山一角青如染，香水三篙绿正肥。

西子洞边春草合，伍胥庙外怒涛飞。疏钟无赖催人觉，依旧荆南泪满衣。
饮于梅山弟家醉书八首其七·喜见山孙
陈著（宋代）

梅山醉里抱山孙，春入孩颜笑语温。
淡静心田无妄念，只将诗礼种家门。
南林弹诗
桓玄（魏晋）

散带蹑良驷，挥弹出长林。归翮赴旧栖，乔木转翔禽。

轻丸承条源，纤缴截云寻。落羽寻绝响，屡中转应心。
春日忆李白
杜甫（唐代）

白也诗无敌，飘然思不群。
清新庾开府，俊逸鲍参军。
渭北春天树，江东日暮云。
何时一樽酒，重与细论文。
任宜人挽诗
魏了翁（宋代）

家声门九戟，庭秀树三株。
阃范闲金燧，林负莹玉壶。
未经亲绛幔，何遽作黄垆。
凝睇两竿竹，醇情一束刍。
宿汤泉示真师二首 其二
李之仪（宋代）

粥后复就枕，梦中还在家。老身知自妄，病厌事如麻。

渐觉同刍狗，终当悟宝车。何妨蓦直去，细啜赵州茶。
奚山道中
苏颂（宋代）

山路萦回极险难，才经深涧又高原。
顺风冲激还吹面，滟水坚凝几败辕。
岩下有时逢虎迹，马前频听异华言。
使行劳苦诚无惮，所喜殊方识汉恩。
示禧禋二儿励学
区怀年（明代）

学问正何取，奥义涵其中。微言迪英哲，典论开颛蒙。

苟非先圣训，酝酿于心胸。虽复美衣食，将与鹿豕同。

君子务进修，曲士徇穷通。识力贵超迈，器宇羞凡庸。

盛年不我再，鬓发如霜蓬。勉矣恒咨求，谅无旦夕功。
静晖楼晓坐
邓深（宋代）

岭宿寒云薄，楼迎晓日斜。
危檐排语雀，落木点啼鸦。
佛鼓依山寺，炊烟隔岸家。
移时收足坐，清兴会烟霞。
送无咎游金陵兼简丁仲容隐居
王冕（元代）

长松撼空风怒号，门前大水推断桥。山中坐雨六十日，不知野草如人高。

今晨出门天气好，眨眼忽惊春事老。杨花散作雪满溪，送客俄然动怀抱。

金陵六朝古帝都，古时风景今何如？珊瑚无根土花碧，露团玉树生流珠。

江山无人隔尘土，丹凤不来孤燕语。上人脱洒无滞留，底用登临重怀古。

世人往往乘险机，老我白发无能为。道甫问讯丁令威，有鸟有鸟何时归？
宿陆氏斋赋得残灯诗
杨衡（唐代）

殷勤照永夜，属思未成眠。馀辉含薄雾，落烬迸空筵。

谁比秦楼晓，缄愁别幌前。
挽右光禄大夫知枢密院事赠开府仪同三司孙公二首 其一
刘摰（宋代）

岑令神情竭，裴公柱石衰。国贪黄发旧，身负赤松期。

人也将安仰，天乎不慭遗。延和听诏语，深见两宫悲。
长郊雨馀远树减翠新蝉忽鸣激耳嘹唳久客孤坐
寇准（宋代）

遥山夏雨歇，远树凉风至。
凭栏偶开襟，新蝉动秋思。
沙溪洁细流，庭木惊疏翠。
节候又复然，幽忧斯所萃。
芳岁若奔流，羲光不停辔。
感物悼前期，谁知此时意。
失调名
佚名（宋代）

嫩草初抽匀细绿。
送白廷玉常州教二首
方回（元代）

诗酒论交几岁寒，更无我辈瓮虀酸。
剧谈公每掀髯笑，伟干人虀仰面看。
纵使未前乙夜席，何妨暂作甲科官。
祖风雅肖香山白，白玉堂登未是难。
续十虫吟３
舒岳祥（宋代）

虫有齧桑羊，两钳如角怒。
玄甲类蛣蜣，亦如龟背负。
我有十亩桑，苦为渠所蠹。
食必食其心，树死又飞去。
不知从何来。鑽凿不到处。
上下开两窗，隐匿巧多路。
嗟哉啄木鸟，刚吐柔不茹。
冬日山崦人家
释文珦（宋代）

曲崦人家少，谋生各自安。
垦耕因地力，墐塞御天寒。
猎火明深峤，渔梁露浅滩。
老翁知客醉，语不到悲欢。
次韵和郑作型
林朝崧（清代）

骚场旗鼓敢称雄，误作书中脉望虫。输汝蓬莱三岛路，掉头万里去乘风。
百字令 题黄佩芸忆菊图
熊琏（清代）

秋光满目，叹种花人逝，花还依旧。闻道花时同剪烛，堂上埙篪叠奏。

玉树孤森，谢池梦杳，往事空回首。清吟抱膝，凄凉滋味消受。

应是对景伤心，霜枝难看，懒醉东篱酒。鸿雁声凄深院寂，坐听苕苕清漏。

赋岂招魂，秋尤动感，泪滴三更后。梧风竹月，小阑干外寒透。
挽吴给事芾
孙应时（宋代）

早岁规模大，中年出处明。
两朝高献纳，六郡凛威名。
虽作收身去，终余报国诚。
秣陵天下计，惆怅此时情。
九月十四日登崇山晚归
张嵲（宋代）

阳精天际灭，暮色望中生。
岚气侵衣薄，山风堕叶轻。
林空霜月迥，沙白夜江明。
云里相呼雁，翩翩尚远征。
题显亲庵谨次严韵
邓肃（宋代）

寒芦败苇秋风严，魏紫妙黄春色妍。
谁能不随天地转，开阖自我古无前。
秋花忽从三月盛，引得好诗来相庆。
为见漫空儿女姿，义气稍回君子正。
我顷失鱼缘钩直，抱璞未酬不须泣。
天生我辈岂偶然，但驱百怪归篇什。
惭愧梅仙情最亲，期我看花三省身。
已趁春风聊一笑，更仿秋霜不改春。
和阗玉
弘历（清代）

和阗昔于阗，出玉素所称。不知何以出，今乃悉情形。

石蕴山含辉，耳食传书生。其实产于水，在石亦浪名。

未治斯为璞，卞和识其精。设云隔石识，怪幻乃不经。

回域定全部，和阗驻我兵。其河人常至，随取皆瑶琼。

驿致贡天阊，瑟若孚胜呈。瑰宝固匪求，方物亦可听。

在彼乃恒有，何关王道贞。璠玙云于鲁，珵珩云于荆。

今何不见出，纪载谁果诚。博物折中理，祛惑期可徵。

永言识颠末，讵贵摛词英。
绮罗香 壬寅春分约徐丈紫山同赋
厉鹗（清代）

水榭收灯，虹梁待燕，判断韶华如许。九十芳辰，一半自今堪数。

娇意绪、欲暖翻寒，懒心性、乍晴还雨。已飘残、梅雪鳞鳞，井桃花信未迟暮。

箫楼应惜冶思，谁在生香径里，和莺低语。约略东风，好似破瓜眉妩。

刚宿露、蝶梦才匀，更惹烟、柳丝偷取。怅年时，一掬春愁，试分知解否。
长沙令人问三圣南泉迁化向什么处去
释守卓（宋代）

探花蝴蝶舞三台，啄木掉头鸣讶鼓。处处相逢岑大虫，元来便是玄沙虎。
南歌子
赵希蓬（宋代）

玉立亭亭树，水澌小小池。园林遍地幻珍奇。战罢奇鳞无数、满天飞。

云冻风威惨，天低月色微。红绡暖帐浅斟时。那更樽前清韵、听歌儿。
送窦兵曹
李端（唐代）

梨花开上苑，游女著罗衣。闻道情人怨，应须走马归。

御桥迟日暖，官渡早莺稀。莫遣佳期过，看看蝴蝶飞。
醉闻杜宇
仇远（元代）

几日冥迷醉梦中，西来衣袖里春风。
杜鹃未歇鸟声碎，芍药已开花信空。
差胜跨驴愁杜老，尽教骑马笑山公。
卑官安得金貂换，尚有杖头三百铜。
寄朱博士
徐积（宋代）

吴有朱夫子，相知凡几年。心怜闭门叟，书附过江船。

行已为人表，文应许世传。临风有馀诲，时复慰皤然。
题孙季蕃诗
叶适（宋代）

子美太白常住世，佳人栩栩梦魂通。
泻落天河浇汝舌，移来不周盪汝胸。
千家锦机一手织，万古战场两峰直。
孰南孰雅唤莫前，虚箫浪管吹寒烟。
和学士秋怀一十五首
李弥逊（宋代）

饱饭茶瓯到手空，缓寻芳事夕阳风。
旋移丝竹深藏笋，漫长秋花远避丛。
同玉父鸿父看池边梅
洪朋（宋代）

官梅一树小池头，春意冲寒破客愁。花萼生光动诗兴，全胜何逊在扬州。
边情
杨凭（唐代）

新种如今屡请和，玉关边上幸无他。

欲知北海苦辛处，看取节毛馀几多。
西湖游上人相访於白沙翌日如金山求诗
章甫（宋代）

宗师贪寂灭，祖道益衰迟。
只有青山色，相逢似旧时。
寄蓬菜并示柄
邹浩（宋代）

皇帝如天极至公，恩光来自大明宫。归田实遂平生志，与汝难忘造化功。

料得安康无限喜，信知理数莫能穷。吾今只候文书到，便挈囊衣迎北风。
洛阳试院楼上新晴五绝
苏辙（宋代）

伊阙遥临凤阙前，龙门女几气苍然。
唐朝御路依稀在，犹想东巡尘暗天。
题马远画册五首
宋高宗（宋代）

桃李无言春告归，落红如海乱莺啼。
西村渡口斜阳里，渺渺烟波绿拍堤。
寄范十九
刘敞（宋代）

君毋走马君竟走，走马蹶块伤君手。蹭蹬翻成折臂翁，世间肯要三公否。

西郊虏骑非常壮，年年犯边杀边将。劲弓长剑如君徒，始堪追逐青海上。

功名弃置时未可，意气激昂人所望。侧身万里风雪寒，无由赠子黄金丹。
夏日游通惠河
徐阶（明代）

颇忆三江远，乘流意若何。
水深秋气入，竹密雨声多。
熟果当尊落，惊禽拂棹过。
柳阴催系缆，欹枕听渔歌。
遇昱岭
方恬（宋代）

直上最高头，无人独少留。
万山皆在下，千里入双眸。
马傍松边立，云从脚底浮。
倚天一长啸，红日满沧洲。
颂古四十五首 其十二
释慧远（宋代）

尊位如何，澄潭影里探秋波。日面月面，铁眼铜睛安可辨。

君不见一声霹雳兮雾罩长空，千眼顿开兮云收岳面。

还见马师么？病在膏肓，切须忌口。
泛舟南湖二绝句寄公秉二首 其二
刘摰（宋代）

不知芳物过春风，傲兀扁舟怯浪翁。得似王猷剡溪上，何须范蠡五湖中。
戏答晁深道乞消梅二首
黄庭坚（宋代）

北客未尝眉自颦，南人夸说齿生津。
磨钱和蜜谁能许，去蒂供盐亦可人。
夕次襄邑
清江（唐代）

何处戒吾道，经年远路中。客心犹向北，河水自归东。

古戍鸣寒角，疏林振夕风。轻舟惟载月，那与故人同。
吕居仁
岳珂（宋代）

吕氏一门，我朝韦平。衣冠既南，孰为典型。猗欤北扉，翰墨腾英。

难进之风，蔼于心声。其进维何，风雷隐砰。贱霸尊王，万古作程。

天将开之，以豁聩盲。孰遏其萌，维盗实憎。观公初心，何止惩羹。

亲朋斯升，方喜汇征。私书之诒，犹欲却行。岂愿空言，与乳臭争。

道之将宏，非人所能。俯首事雠，众方若酲。讵知祸胎，自汉公卿。

沦胥一谈，大吕为轻。纶音一颁，四海竦聆。臧宫鸣剑，贾谊请缨。

书下奉天，已识中兴。曲笔谁欤，反肆讥评。阴险何知，云收雾明。

公帖初获，我心未宁。谓彼噂沓，臆度以情。是或鼠腐，犹疑鸿冥。

既见公书，恳恳至诚。视彼傥来，虽宠若惊。肯以王言，屈于奸朋。

公义既昭，公论既明。迨今百年，犹歉混并。时欤数欤，迄莫我听。

公帖云烟，公心日星。彼犬之狺，何吠非形。天澄气清，修竹兰亭。

阅此帖焉，对于汗青。
虞美人（同蔡宽夫置酒，王仲弓出歌人，声甚妙）
叶梦得（宋代）

东风一夜催春到。杨柳朝来好。莫辞尊酒重携持。老去情怀能有、几人知。

凤台园里新诗伴。不用相追唤。一声清唱落琼卮。千顷西风烟浪、晚云迟。
寄锺子充
钱厚（宋代）

倦倚吴门思泬寥，怀人清致诗满瓢。
池塘芳草梦初断，风雨落花魂正锁。
一百五日寒食节，二十四浦春潮。
遥知药圃晓经劚，舍后蘼添绿苗。
别储六雅
王敔（清代）

久向镜中怜白发，初从月下倒清尊。他年暇日容相念，樗栎湘西绿树村。
雨中过颜东郊五首 其五
孙承恩（明代）

千林暝色起，日落西山坳。牛羊时下来，归鸦恋其巢。

兴尽复言旋，短棹风飘飘。犬吠丛薄间，渔火明江郊。

星月澹微茫，煜然吐林梢。喧喧市声近，扰扰物役劳。

我生本无期，一笑乐亦聊。但能无拘牵，何地非逍遥。
江南春
张楷（明代）

满川啼鸟怨残红，水郭春园柳絮风。
春雨一番江水阔，草痕将绿到吴中。
减字浣溪沙（十五之十二）
贺铸（宋代）

浮动花钗影鬓烟。浅妆浓笑有余妍。酒醺檀点语凭肩。

留不住时分钿镜，旧曾行处失金莲。碧云芳草恨年年。
贻毗陵正勤禅院奉长老
李中（五代）

随缘驻瓶锡，心已悟无生。
默坐烟霞散，闲观水月明。
竹深风倍冷，堂迥磬偏清。
愿作传灯者，忘言学净名。
颂古三十二首 其二十
释明辩（宋代）

高高孤顶雪濛濛，劫外行藏路不通。半夜岭梅消息转，不关春色暗香浓。
南轩小桃盛开皆言群花未发而此独先之偶成短
强至（宋代）

紫萼红英细细装，新枝短短旧枝长。
未经晓日谁言艳，可藉春风自有香。
却恐折残妨把酒，若为遮住莫临墙。
关中气候由来晚，二月花开岂是忙。
剃发
齐己（唐代）

金刀闪冷光，一剃一清凉。未免随朝夕，依前长雪霜。

夏林欹石腻，春涧水泉香。向老凋疏尽，寒天不出房。
开河待闸苦热
陆深（明代）

长江无六月，此语为谁传。筠簟纱厨里，何人不可怜。

我家本在三江上，竹树成行更森爽。画阁含风蘸水开，仙槎到海随潮长。

波摇云梦通具区，地接蓬莱与方丈。何似黄尘千尺高，脱巾群饮总称豪。

银床玉井无由觅，赤脚层冰何处逃。徒闻东郡泉千派，不济南湖水一篙。

临流欲渡还晞发，待看西岩吐新月。万贯谁缠鹤背轻，一蓬自笑鸠巢拙。

人间合有清凉方，半捲湘帘坐超忽。君不见陶潜酿秫，两疏赐金。

罹此毒热，听我吴吟。
苦热行
郑孝胥（清代）

人言日中有黑子，太白白昼吐光芒。毒热十日果不解，脆嫩劳光纷死亡。

老夫日出趋行在，雨汗说书能安详。小楼床榻皆炙手，闭户独坐真探汤。

冰如羊脂瓜翡翠，意表难释同渴羌。或称竹篷可避暑，我谓掩郁终非良。

昨宵视天起残夜，风从何来徐褰裳。银河西流斗北挂，海气倒泻倾肌凉。

飘然仙去不可执，瑶池琼阙生肝肠。挥手浊世便轻举，耿耿微月犹相望。
送人之南岳
释真净（宋代）

境幽南岳寺，路向碧岩分。
远近松相接，高低钟共闻。
灵禽时奏乐，香石日笼云。
想到经行处，超然趣不群。
希夷先生睡岩前新凿五龙池诗五首 其二
邓云霄（明代）

不随丹诏起，苦被白云留。更有黑甜处，泉声绕枕流。
以石龟子施觉心长老
陈与义（宋代）

老龟千年作一息，天地併入支床力。
何年生此石肠儿，非皮裹床床裹皮。
君家元绪不慎口，遂与老桑同一朽。
知君游世磨不磷，往作道人之石友。
道人莫欺此龟无六眸，试与话禅当点头。
湖光山色楼以冻合玉楼寒起粟分韵得楼字
于立（元代）

凝云变晴景，积雪满山丘。公子延绮席，美人回綵舟。

逶迤度飞阁，窈窕接层楼。微飙散轻霭，寒光抱空浮。

勿云歌钟乐，适为窭者忧。愿言均此施，荣名及千秋。
杨柳
徐橘隐（宋代）

阴阴垂柳乱蝉嘶，柳外娇莺自在啼。
心事太平山色好，开轩坐到日沈西。
感怀 其四
孟郊（唐代）

徘徊不能寐，耿耿含酸辛。中夜登高楼，忆我旧星辰。

四时互迁移，万物何时春。唯忆首阳路，永谢当时人。
水龙吟·洞天春色盈盈
丘处机（宋代）

洞天春色盈盈，乱山秀出千堆锦。云收雨敛，晓晴烟淡，碧空横锦。高卧怡怡，顿开怀抱，释迷忘寝。看仙花瑞草，迎风照日，腾光彩，异凡品。欢庆时丰岁稔。万邦宁、百邪俱禁。太平国里，长安陌上，纵横有甚。大道无疑，傍门斜径，不须详审。是从来浩劫，神仙过路，但曾经恁。
未试即事杂书 其一
柳子文（宋代）

虚廊空白月，灯火闭重闱。思苦诗难继，更长梦易归。

徒劳争墨榜，须信有朱衣。万事前期定，升沉不尔违。
题宣州后堂壁四首
张耒（宋代）

我欲留春情不浅，青春别我苦无情。
敬亭山下红千树，日日南风绿满城。
青门引·春思
张先（宋代）

乍暖还轻冷。风雨晚来方定。庭轩寂寞近清明，残花中酒，又是去年病。
楼头画角风吹醒。入夜重门静。那堪更被明月，隔墙送过秋千影。
吕尚书挽歌词
陆佃（宋代）

祸患相仍涕泪频，司空坟上草犹新。鹡鸰花萼空馀子，龙马图书并失人。

遍历名藩今始老，长如寒士本非贫。如何一日埋金碗，独向清时不秉钧。
夜观残雪
孔平仲（宋代）

墙阴留得雪斓斑，有客更深独自看。江上落梅人不扫，山头明自夜初寒。

清心直与神仙比，好景只应图画难。宇宙之中无一物，碧天如水静漫漫。
渔家傲
黄庭坚（宋代）

静后，小葫芦入大葫芦。”又云：“大葫芦干枯，小葫芦行沽。一住金仙宅，一住黄公垆。有此通大道。无此令人老。不问恶与好，两葫芦俱倒。”或请以此意倚声律作词，使人歌之，为作渔家傲

踏破草鞋参到了。等闲拾得衣中宝。遇酒逢花须一笑。长年少。俗人不用瞋贫道。

何处青旗夸酒好。醉乡路上多芳草。提著葫芦行未到。风落帽。葫芦却缠葫芦倒。
句 其十
苏庠（宋代）

江南溪工琢溪玉，凄风瑟瑟江作縠。
章三益匡山行
李昱（明代）

仙人休吹紫鸾笙，听我一曲匡山行。青莲居士读书处，至今石室丹霞明。

龙泉西南百馀里，四面峥嵘翠峰起。先生结庵当画图，正与匡山景相似。

屋前屋后皆种松，坐看百尺苍精龙。苔皮深含霜雪古，铁干返走风云从。

一亭下浸苍波冷，缥缈烟云成万顷。中有神鱼长比人，翠鬐翻动玻瓈影。

一亭上与浮云齐，赤阑干外青天低。分明投壶笑玉女，彷佛出海闻金鸡。

东南一亭隐林樾，地位清高隔炎热。人间赤日如火流，疏簟琅玕自苍雪。

最其秀者环中庭，周遭万朵芙蓉青。朝来爽气落我袂，萝风吹日天冥冥。

鹤怨猿啼归未得，绣衣今作青云客。故山四首五情摇，归梦时时到寒碧。

自古山林钟鼎同，先生况有前贤风。少待功成拂衣去，入门依旧山花红。
春燕 其三
何震彝（清代）

萧条门巷怅乌衣，太息繁华过眼非。掠水清溪桃叶艳，衔泥曲径杏花稀。

穿林每扑残英落，绕槛还迎弱絮飞。终是傍人门户事，天涯怊怅意多违。
六州歌头·扬休玉色
佚名（宋代）

扬休玉色，山立秉鸿枢。圣天子、方有志，会东都。得真儒。身佩安方寄，本兵柄，修军政，朝野庆，钧衡任，赖诗谟。天上麒麟挺，徐卿子，坐肃憸夫。向六阳时候，佳瑞纪门弧。炳炳阶符。照蓬壶。看兄枢使，弟元帅，真盛事，世间无。筹密边烽息，凛羌胡。玉音俞。伫正三槐位，散膏泽，福寰区。河如带，山如砺，巩皇图。金鼎调元远大，中书考，致主唐虞。想公门桃李，应不弃山樗。愿借嘘枯。
淳熙十六年皇后册宝十三首
佚名（隋代）

华榱壁珰，有声椒殿。
备物来陈，多德式焕。
日册日实，是刻是互。
闰举以行，皇矣懿典。
追酬故高蜀州人日见寄
杜甫（唐代）

开文书帙中，检所遗忘，因得故高常侍适——往居在成都时，高任蜀州刺史——人日相忆见寄诗，泪洒行间！读终篇末！自枉诗，已十余年；莫记存殁，又六七年矣！老病怀旧，生意可知。今海内忘形故人，独汉中王瑀与昭州敬使君超先在。爱而不见，情见乎辞。大历五年正月二十一日，却追酬高公比作，因寄王及敬弟。

自蒙蜀州人日作，不意清诗久零落。
今晨散帙眼忽开，迸泪幽吟事如昨。
呜呼壮士多慷慨，合沓高名动寥廓。
叹我凄凄求友篇，感时郁郁匡君略。
锦里春光空烂熳，瑶墀侍臣已冥莫。
潇湘水国傍鼋鼍，鄠杜秋天失雕鹗。
东西南北更谁论，白首扁舟病独存。
遥拱北辰缠寇盗，欲倾东海洗乾坤。
边塞西蕃最充斥，衣冠南渡多崩奔。
鼓瑟至今悲帝子，曳裾何处觅王门。
文章曹植波澜阔，服食刘安德业尊。
长笛谁能乱愁思，昭州词翰与招魂。
寿梅閒翁九十诗
罗玘（明代）

航江侬真勇，佣侬翁亦得。幽燕走探厨，一手提九罭。

逮归罗囊走，幽奥射光色。廛翁狭眼孔，连夕抟胸臆。

约襁耳侧闻，垂髫面亲识。信哉彼珠玉，无胫走中国。

连墙元季间，呼饮到昏黑。醉狂思如云，百幅有遗力。

把观叫孙曾，舞抃几欲踖。鞠躬非佯尊，口不离馆职。

喁喁私耳语，竞欲效供亿。银瓶螭绕腰，贝荦爵生翼。

更端意先尝，乍发语又塞。廉城高言言，贿将不可逼。

逢人说项斯，事覈无粉饰。有时扬稠人，奋不恤啾唧。

遂令山泽癯，虚誉邮到北。昔当关中饥，令子痛可忆。

木皮昼同餐，粪壤夜共息。幸兹獐鼠躯，簪笏尾夔稷。

江乡万里外，划划窥寿域。𥁃池肉陵屯，眩弄杂爨僰。

盘堆实三千，脍炙鼋九肋。排空生肉翅，甘分捐儤值。

角端或乘之，还往未日昃。终然涉幻窅，有佞者子墨。

口如狂澜翻，舌似背锦织。指麾夸娥氏，侃侃侍翁侧。

背能负南山，并手拓北极。日月如跳丸，不出翁户阈。

武龄三之吝，彭寿益前即。行看骑蟾蜍，入月光景匿。
冶春绝句和王阮亭先生
吴嘉纪（清代）

杂管繁弦奏野航，听来声调是伊凉。
边关子弟江南老，今日曲中逢故乡。
嘉运
徐夤（唐代）

嘉运良时两阻修，钓竿蓑笠乐林丘。家无寸帛浑闲事，

身似浮云且自由。庭际鸟啼花旋落，潭心月在水空流。

晨炊一箸红银粒，忆著长安索米秋。
述怀
白玉蟾（宋代）

吊影自怜孤，消愁得酒壶。
客悰迷晓夜，梦事付江湖。
雨壁琴弦润，风窗砚水枯。
晓蝉知此意，为我噪高梧。
四景为主事司叔端赋 其二 蟾宫折桂
史谨（明代）

十载寒窗业已成，远携书剑入蓬瀛。一枝丹桂鳌头折，万里青云足下生。

壮志不随秋色老，恩袍遥映日华明。郤诜去后无消息，君复当居第一名。
出郭视田讼三绝
王炎（宋代）

拨置文书小据鞍，举头历历见青山。
老农指点黄云好，为驻双凫一解颜。
又三首
刘克庄（宋代）

图二疏归无画工，留君严去欠文公。
卸了尚书呼长者，纳还学士做渔翁。
感春十三首
张耒（宋代）

高台面南山，独立望空阔。
东风悠然来，吹我鬓中发。
独游动远悠，览物念所悦。
伊人在千里，山水不可越。
玉音坐契阔，容华有消歇。
悲哉音莫致，杂佩空自结。
群飞云间鸿，北羽俨成列。
爱日崇令德，嘉好当无绝。
冬暮村居杂咏，寄叔白七首 其六
李宪噩（清代）

茅堂耽夜坐，布被恋朝眠。诗句还随历，身名不称年。

森沈残腊日，错莫早阴天。只对陶公集，闲哦饮酒篇。
晚发
宋祁（宋代）

候鼓遥喧岸，行舟逆上湍。
轻烟著波面，斜月罢林端。
飒沓凫鹥乱，苍茫葭苇寒。
致君何所惮，便道许之官。
送张光禄元易使边兼还河东展省 其五
黎民表（明代）

貂裘日贳酒垆家，夜半笼灯上日华。马湩金杯休醉客，春风思对五陵花。
杜如篪屡督烹茶仍作诗次其韵
冯时行（宋代）

老寄馀生山水窟，寂无朝烟屈硉矹。客从何方问栖隐，无人应门杖藜出。

言间遗我翠玉饼，把玩芳香袭呼吸。便欲洗盏试水品，肠胃空枯恐称屈。

缄藏小箧挂东牖，惕若虬龙随手入。云涛雪浪有变化，扃鐍苞苴何郁郁。

痛尝七碗岂不愿，待营一饱终无及。穷人谈富如画饼，浪说烹炮诧知识。

真求大嚼荐茗饮，可笑诗人太痴绝。岂惟枵腹误指染，更并丽句成乾没。

亦知且具衲子供，浇淋蔬笋供一啜。恐君肺腑出宫商，造物反怪太喧聒。

又恐展转夜不寐，深思危虑比孤孽。何如待我食万钱，东阁大开玉醅泼。

翠娥捧香沃烦腻，醉起一笑天地阔。男儿盖棺事始定，所不践言有如日。
句
王辅（宋代）

茎抽银线细，根结水晶寒。
老病无复宦情或者疑焉作此示之
陆游（宋代）

病思萧条岂独今，十年前已鬓霜侵。
旧交略尽形吊影，薄宦宜休口语心。
老骥已甘当伏枥，穷猿况是急投林。
别君径入乱云去，後日相思何处寻？
天仙子（荼コ已凋落赋）
冯时行（宋代）

风幸多情开得好。忍却吹教零落了。弄花衣上有馀香，春已老。枝头少。况又酒醒鶗鴂晓。

一片初飞情已悄。可更如今纷不扫。年随流水去无踪，恨不了。愁不了。楼外远山眉样小。
送锦衣莫玉泉还京 其一
区越（明代）

我还乡里惜残年，君亦南还倦八千。往事追谈殊未已，京华归去惜如前。

谢家兰玉通阶秀，窦氏蟾花接汉连。朝市易驯丘壑性，更谁招隐赋新篇。
赠处士
张祜（唐代）

小径上山山甚小，每怜僧院笑僧禅。

人间莫道无难事，二十年来已是玄。
此君室 其八
方蒙仲（宋代）

风来声清圆，月明影婆娑。挺挺岩壑姿，时亦妩媚何。
声声慢 为冰蚕阁主写怨
姚燮（清代）

壶唾生红，镜眉换碧，那堪凄病逢秋。须盼人归，捲帘独倚高楼。

天边去帆无数，送离鸿、不送还鸥。斜日晚，惹烟芜凉气，暗狎琼钩。

最怕湘涛夜梦，有露苔蛩语，絮近窗篝。柳已凋零，花还说甚娇柔。

三更渐知凉紧，雨潇潇、风更飕飕。难睡妥，枕底鬟、罗袂半兜。
山村
舒梦兰（清代）

山村作优戏，妇子各倾倒。《韶頀》享爰居，翻令鸟烦恼。

汉皇并六合，不能徵四皓。小儒得高第，便已轻师保。

良由器识卑，何日得闻道。耳目不外惊，声色等枯草。

养气如洪河，万古春浩浩。乘槎入银汉，饱啖安期枣。
王将军墓
张玉孃（元代）

岭上松如旗，抉收欠石姿。
下有烈干魂，上有青菟丝。
烈士节不改，青松色愈滋。
欲识烈士心，千里相思共明月。
半日闲
谢宗可（元代）

閒处光阴未有涯，偶然一晌到山家。坐看云起昼停午，静听泉流日未斜。

槐影正圆初破睡，竹阴微转罢分茶。也胜忙里风波客，十二时中老鬓华。
倦游
高吉（宋代）

参透诸方向上机，瘦藤靠壁倦游时。
充然有得机之外，口不能言心自知。
己亥房山除夕营中作 其一
李昌祺（明代）

残腊中宵尽，孤怀百感深。已惭先哲训，徒抱古人心。

偃息何由得，勤劳敢不任。寒灯照空榻，拥褐谩愁吟。
山池应令诗
鲍至（南北朝）

望园光景暮，林观歇雰埃。荷疏不碍楫，石浅好萦苔。

风光逐榜转，山望向桥开。树交楼影没，岸暗水光来。
九月初十日值宿玉堂七绝
刘克庄（宋代）

形槁心灰一秃翁，偶来视草禁林中。
幼吹葱叶还堪听，老画葫芦却未工。
偈颂一百三十三首 其一○四
释居简（宋代）

诸佛不出世，四十九年说。祖师不西来，少林有妙诀。

是假易除，是真难灭。
赠程君以忠杨君泰之
方回（元代）

后生可畏古云然，斗大荒城得两贤。
句眼端能敲一字，吟肠何啻着千年。
淡中滋味参须透，圣处工夫语不传。
我有长明古灯在，未妨三绝少陵编。
和孙司门寄宽堂诗二首
杜范（宋代）

官喜文书少，尘迷岁月迁。
岂无车可出，傥有约宜坚。
傍水寻疎影，裁诗续旧编。
孤山须竟日，去莫买游船。
浣溪沙
刘一止（宋代）

午夜明蟾冷浸溪。姮娥应有辟寒犀。桂岩仍在曲阑西。

撷蕊攀寒情未已，经丘寻壑想招携。不应痴马惜障泥。
红藤杖
白居易（唐代）

交亲过浐别，车马到江回。唯有红藤杖，相随万里来。
病足少苏次常之韵三首 其一
许及之（宋代）

挛拳尊足苦，伸缩楚囚声。药甲新条在，医科旧贯盈。

百年双脚健，万事一沤轻。独恨忘形友，终然少合并。
释奠应令诗
陆倕（南北朝）

□□□□，□付规矩。乃据石稚，言藏金斧。方□深雪，载调淮雨。

乐驾中和，诗同下武。
次韵
韩淲（宋代）

宴坐寂不动，笔砚亦当屏。空虚四壁悬，况此夏方永。

世涂缘业四，荆棘万蓬梗。痛扫终未除，中抱绝清囧。

老身伸缩馀，妙处颇能领。时舒腰脚顽，那复吊形影。

日长掩关卧，睡熟呼弗醒。客来曾几何，间亦乏酒茗。

富贵今金张，功名更邓耿。有味是桑麻，肥遁义尤迥。

朋从赵与尹，堂齐偶邻并。欢言修敏家，俱可话闲静。

此趣人勿惊，吾诗聊自省。
寄镜湖朱处士
李颀（唐代）

澄霁晚流阔，微风吹绿蘋.鳞鳞远峰见，淡淡平湖春。

芳草日堪把，白云心所亲。何时可为乐，梦里东山人。
读十七全史岁久而彻
吴龙翰（宋代）

灯火青编结兴长，可能历历记兴亡。
董狐笔底风霜重，班马书边兰蕙香。
往事输赢棋几局，浮名今古纸千张。
重重公案休拈起，中有灵台定否臧。
江城梅花引 雨中接云姜信
顾太清（清代）

故人千里寄书来。快些开。慢些开。不知书中，安否费疑猜。

别后炎凉时序改，江南北，动离愁，自徘徊。

徘徊。徘徊。渺予怀。天一涯。水一涯。梦也梦也，梦不见、当日裙钗。

谁念碧云，凝伫费肠回。明岁君归重见我，应不似，别离时，旧形骸。
木兰花慢 秋词
张雨（元代）

看秋容渐好，一番雨，一番凉。试点检吾家，小山丛桂，金粟都黄。涛江限他吴越，便胥魂、不似向时狂。眼底龙飞凤舞，梦中狐啸鸱张。茫茫今古总堪伤。歌罢意难忘。甚老矣稽生，五弦挥手，怕听清商。渊明平生师友，白衣人、借与我持觞。若问醉翁年纪，指渠松柏高冈。
夜宴安乐公主新宅
岑羲（唐代）

金榜重楼开夜扉，琼筵爱客未言归。

衔欢不觉银河曙，尽醉那知玉漏稀。
尘
朱克诚（宋代）

一骑骎骎涉远途，纷纷如雾暗云衢。迎风却认沙中起，过雨还从陌上铺。

乱逐行车迷剑佩，不随流水入江湖。祗今四海升平日，伫见晴空一点无。
万山
苏洵（宋代）

万山临汉江，杰立与岘偶。
杜公破三吴，磊落叔子后。
当年爱山意，无乃求自附，
自比诚不慙，山水亦奇秀。
羊公苟有知，当为颔其首。
游万州岑公祠
周光镐（明代）

天开洞壑倚层湍，见说周人自考槃。瑶草岁深凝作石，流霞春暖液为丹。

峰头鹤度三山渺，江上涛飞两月寒。碧海玄洲何可遇，白云空自长琅玕。
送百丈专使
释重顯（宋代）

大雄孤顶曾遐举，遍索诸方谁敢拒。
乳窦峰前捋虎须，再得完全又归去。
春柳十咏 其二 金城
敦敏（清代）

伤心触目柳初眠，流涕攀条倍自怜。人已何堪空寄恨，树犹如此忆当年。

新枝玉笛歌边调，旧种金城长暮烟。相对无端思往事，关情最是艳阳天。
从军
刘庭琦（唐代）

朔风吹寒塞，胡沙千万里。陈云出岱山，孤月生海水。

决胜方求敌，衔恩本轻死。萧萧牧马鸣，中夜拔剑起。
秋兴二首
黄公度（宋代）

秋入蒹葭霜正威，数声归雁塞痕微。
欺人白发萧萧得，未老丹枫故故飞。
胡虏乾坤多战骨，江湖风雨一蓑衣。
百年粗饭从衰朽，万事尘寰有是非。
铨曹署中四咏和云麓作·赵乾所先生手书石刻在稽勋司
王玮庆（清代）

列宿瞻郎位，封章达九天。谠言铭座右，劲节仰前贤。

廉吏惟知法，清官不爱钱。冰心饶铁笔，绝似柳诚悬。
和许长史玉函宫携妓 其一
李攀龙（明代）

玉函宫里列红颜，美酒清尊醉不还。春色自应天上好，那嗔长史出人间。
曾孙生
庞一夔（明代）

太公望汝实多年，忽试英啼到耳边。抱送已知劳孔释，前生应谪是神仙。

槐凝紫气迎朝日，梅散莺声出晓烟。欲把青箱亲付与，独怜传世只青毡。
颂古三十一首 其十
释玿（宋代）

此儿活计口皮边，点著风驰与电旋。谩说镇州萝卜大，何曾亲见老南泉。
九日与陆处士羽饮茶
皎然（唐代）

九日山僧院，东篱菊也黄。
俗人多泛酒，谁解助茶香。
晚到盩厔耆老家
卢纶（唐代）

老翁曾旧识，相引出柴门。苦话别时事，因寻溪上村。

数年何处客，近日几家存。冒雨看禾黍，逢人忆子孙。

乱藤穿井口，流水到篱根。惆怅不堪住，空山月又昏。
无尽藏斋诗
王洋（宋代）

造物本无尽，贪求乃不公。
此能随量取，彼亦一无穷。
水底家家月，窗间处处风。
要知真宰意，不在有无中。
湖州歌九十八首 其四十七
汪元量（宋代）

丝雨绵云五月寒，淮堧遗老笑儒冠。
行军元帅来相探，折送驼峰炙一盘。
怨春郎（宿池口）
王质（宋代）

芦花已老。蓼花已老。江腹冲风，山头残照。暮烟不辨栖鸥。识归舟。

归舟照顾新洲阁。惊波恶。别拣深湾泊。南津北泺，水村总没人家。莽平沙。
游张公洞二首 其二
沈晖（明代）

出洞归来日已低，水村山市晚烟迷。行人问我来时路，笑指孤云鹫岭西。
寄山中诸友
齐己（唐代）

自归城里寺，长忆宿山门。终夜冥心客，诸峰叫月猿。

岚光生眼力，泉滴爽吟魂。只待游方遍，还来扫树根。
悼亡六首 其三
吴锦诗（清代）

我本疏狂懒散人，家声未坠仗儿身。廿年辛苦归何处，剩此多多未了因。
送盛仲交还秣陵
王逢年（明代）

盛生东出关，白下桃花满。
相逢南阳田，目寄孤云远。
君归江国正鸣鸠，草绿空矶燕子愁。
与尔期登雨花阁，六朝何处楚江流。
句
晏殊（宋代）

润毫均厚薄。
赠杜玄洲将军
李之世（明代）

生来胆识最超群，掌上兵机指画分。三入武闱魁浙水，独提偏帅领涯濆。

断鳌岛澨城依垒，射雉山椒箭没云。驻劄恰当琼要害，长驱欲扫瘴妖氛。

弓弯满月乌号靶，旗飐垂虹虎爪纹。碧海无波人偃甲，绿林息警燧沈煴。

鸡声晓漏屯吹角，鼍吼空江浪打鼖。每入郭门张绿幕，径邀所辈醉红裙。

觥筹错落豪能整，诗翰纷披雅且文。芳茗自教童子瀹，沈香时对韵人焚。

诙谈五夜殊无倦，轰饮千杯亦不醺。白眼剧怜肝胆热，清歌微觉齿牙芬。

幕中才调真无匹，海外诗坛近有闻。裘带昔传羊叔子，风流今许杜将军。
感兴七言三首
周文璞（宋代）

寥寥古五少人传，莫为薰琴只五弦。
夫子纵心方学易，我曹何五便谈玄。
神驰洙泗身将老，望断沅湘眼欲穿。
月白风清如此夜，阿郎不肯上钧天。
别林景思
尤袤（宋代）

二年无德及斯民，独喜从游得此君。
囊乏一钱穷到骨，胸蟠千古气凌云。
论交却恨相逢晚，别袂真成不忍分。
后夜相思眇空阔，尺书应许雁知闻。
绍兴府寒食湖山游人
章谊（宋代）

江南春色胜常年，蚕妇耕夫笑语妍。日永湖山纵游屐，夜深箫鼓更划船。

羁人半作吴侬语，骚客休吟楚些篇。服叛招携有长算，会移丰乐到齐燕。
以坡公君如大江日千里我如此水千山底为韵作
赵蕃（宋代）

游从二年中，离阔三百日。
政自迹如疏，不妨心故密。
读禅月集
释智圆（宋代）

属兴难忘水与山，救时箴戒出其间。
读终翻恨吾生晚，不得斯人一往还。
元旦作
李舜臣（明代）

大运握冥机，苍精散初泽。三统开元祚，群化舒柔脉。

皇圣昭神功，下国同光饰。犹自空堂上，抱影悲今昔。

束带愆既多，反服瑕弥积。行年忽在兹，瓠落空吾迹。

栖之鹪鹩枝，奋非霄汉翮。茫茫途已穷，永叹将安适。
贝子木明经半行庵遗集刻成题后用调生丈韵
雷浚（清代）

生能草檄兼横槊，无命皇天底赋才。饱食太仓腾鼠子，饥驱歧路泣龙媒。

祖鞭欲著似春梦，韩集谁编几劫灰。尚有定文同志在，招魂直欲上西台。
摸鱼儿 又题绿天觅句图
赵庆熹（清代）

绿阴阴、嫩凉如水，西风好个庭院。一间矮屋乌篷样，种得芭蕉叶满。

窗六扇，把格子玻璃，浅碧文纱换。寒阴隔断。正石磴科头，花廊叉手，丫髻小僮伴。

西窗夜、尚忆雨声零乱。一枝红烛烧短。当时我道凄凉煞，料是君应听惯。

愁不管。有天外飞来、仙语都成串。吟情未倦。便香字蟠灰茶烟散。

缕翠影，画帘卷。
依韵和雍丘尉王秘校见寄
梅尧臣（宋代）

东瞻杞国城，半日鸟飞程。
度雁不曾下，新文谁寄评。
旧年因使至，秀句欲人惊。
聊效题斋壁，先贤亦以旌。
和王达善碧桃诗
舒岳祥（宋代）

石阶无罅谁衔子。烧地成焦岂复芽。
千岁分根染天水，单台五出异朝霞。
朝绅济济水苍佩，仙袂盈盈萼绿华。
和淮上遇便风
苏舜钦（宋代）

浩荡清淮天共流，长风万里送归舟。
应愁晚泊喧卑地，吹入沧溟始自由！
天宁节马前口号
傅察（宋代）

千秋从昔庆嘉名，四海而今加太平。
十里旌旗明晓色，万家弦管被新声。
五云已逐阳乌见，百兽方随仪凤鸣。
更喜簪绅趋燕衔，南山祝圣愿同倾。
书事十绝 其二
曾惇（宋代）

和戎诏下破群疑，无复旄头彗紫微。屈己销兵宜有报，先看长乐版舆归。
读宋徽宗北狩龙沙赋忍听羌笛落梅花乐府
叶颙（元代）

一声羌笛咽龙沙，万里燕云独梦家。
吹入中原都是恨，如何只怕《落梅花》。
雷
王禹偁（宋代）

商山春夏旱，旱雷不降雨。
及秋又霖霪，雷声时一举。
南山复北山，{左石右訇}礚若贙虎。
君子容必变，所以敬天怒。
无乃丰隆鬼，恣意挝雷鼓。
此怒既非天，敬之亦奚取。
黄石公祠
刘先生（宋代）

我昔读汉史，心师张子房。
从容辅汉室，功成复翱翔。
皆由受师辅，知进退存亡。
我本田舍儿，本志在退藏。
因缘遇真主，招聘助发扬。
五年寄京国，心志不皇皇。
料由宿志定，万事皆粃糠。
今日得归来，素志今得偿。
舣舟阿县下，骑马达祠堂。
伏行仙遗像，我志愈激昂。
誓归东村住，心祈契空苍。
庶可见张子，侍翁入帝乡。
萧宅二三子赠答诗二十首·虾蟆请客
卢仝（唐代）

凡有水竹处，我曹长先行。愿君借我一勺水，
与君昼夜歌德声。
送费秀才归衡州
钱起（唐代）

南望潇湘渚，词人远忆家。客心随楚水，归棹宿江花。

不畏心期阻，惟愁面会赊。云天有飞翼，方寸伫瑶华。
送孙大尹赴岭南
周忱（明代）

尊酒三山别，双凫五岭过。
和风吹客袂，啼鸟杂离歌。
雨洗炎方树，霜清瘴海波。
宦游知独好，春色向南多。
敬酬智叔三赐之辱兼戏杨理曹二首
陈师道（宋代）

龙争虎据竟成尘，只有青楼与白门。
令宰才高先得句，使君情重数开樽。
江山故国难留鹤，科斗荒池可著鲲。
直使颌须浑作白，未应投镊愧诸孙。
过萧关
张蠙（唐代）

出得萧关北，儒衣不称身。陇狐来试客，沙鹘下欺人。

晓戍残烽火，晴原起猎尘。边戎莫相忌，非是霍家亲。
生诗十首书王堇父慈无量集以凡百畏刀杖无不爱寿命为韵 其六
陶望龄（明代）

吾闻丰坊生，赤章咒蚤虱。蚤虱食几何，讨捕况已酷。

借问坊食者，还当咒坊不。弘恕圣所称，斯言非佞佛。
漳南丘陇图为莆田周梁石赋
张弼（明代）

累累荒冢对孤岑，回首漳南抱痛深。草露松风千里梦，秋霜春痛百年心。

谁为马鬣封新土，空有鹃声恋故林。试向咸阳原上望，汉家陵墓亦消沉。
拾遗二首新添
寒山（唐代）

我见世间人，个个争意气。一朝忽然死，只得一片地。

阔四尺，长丈二。汝若会出来争意气，我与汝立碑记。

家有寒山诗，胜汝看经卷。书放屏风上，时时看一遍。
秋夜集李式西斋
赵湘（宋代）

泽国秋光淡，诗家夜会清。
雨余逢月色，风静得琴声。
小径幽虫绝，寒阶落叶并。
尝茶不擬睡，自起绕池行。
郊意境格二首
释普闻（宋代）

水阔天长雁影孤，眠沙鸥鹭倚黄荐。
半收小雨西风冷，藜杖相半入画书。
梅花五首 其一
陆游（宋代）

造物作梅花，毫发无遗恨。楚人称芳兰，细看终不近。
立春日自城还县道中作
赵蕃（宋代）

晴烟生野聚，冻雪被山田。
树树梅花下，芊芊麦秀边。
青春今日立，白发此身怜。
更想痴儿女，悲啼忆去年。
戊戌冬至南郊礼成庆成宴乐章四十九首 其二十六 庆太平
陆深（明代）

惟天眷我圣明。礼圜丘，至德精诚。乾元永，清洪膺。

景命休徵。应泰阶平。
颂古四首
释仲安（宋代）

解劈当胸箭，因何只半人。
为从途路晓，所以不全身。
舟中次杨郎中君谦韵
乔宇（明代）

闻说江南唱子规，北人初听不胜思。
只看世路长为别，不道仙舟尚有期。
渔浦杳闻烟外笛，酒家遥认月中旗。
郎官白雪难为诵，欲和空惭《下里》词。
中秋月
曹松（唐代）

九十日秋色，今秋已十分。
孤光吞列宿，四面绝微云。
众木排疏影，寒流叠细纹。
遥遥望丹桂，心绪更纷纷。
梁楷画雪寒游骑图
戴表元（宋代）

耸脰攒蹄一驻鞍，毡衣韦帽白漫漫。
祗应田舍骑牛者，无此风沙踏雪寒。
阆中蒲氏园亭十咏 其五 朝真台
冯山（宋代）

耸秀山岗合，回环斗柄临。焚香无俗虑，一息见天心。
寄潭州张芸叟二首
陈师道（宋代）

湖岭一都会，西南更上游。
秋盘堆鸭脚，春味荐猫头。
宣室来何暮，蒸池得借留。
孰知为郡乐，莫作越乡忧。
园蔬十咏 其六 菘
刘子翚（宋代）

周郎爱晚菘，对客蒙称赏。今晨喜荐新，小嚼冰霜响。
冬夜闻角声
陆游（宋代）

嫋嫋清笳入雪云，白头老守卧中军。
自怜到死怀遗恨，不向居延塞外闻。
杂咏六言八首
刘克庄（宋代）

龙章凤姿中散，麞头鼠目十郎。
一遗恨悲风操，一老死偃月堂。
蒲扇
许廷崙（清代）

颇有书生味，编蒲手自拈。招风来习习，遮雨滴纤纤。

柏子松花共，荷香竹影兼。偶然挥扇坐，不觉似陶潜。
东风齐著力 秋杪谒周公庙
俞士彪（清代）

市酒难醺，客衣长薄，天气初寒。閒寻鲁甸，城郭已荒残。

满眼离离禾黍，听不尽、暮鸟秋蝉。荒原外，灵光古殿，历几千年。

木主几沦湮。问公孙、赤舄治绩谁传。萧条钟鼓，松桧袅寒烟。

费尽当年制作，谁堪睹、囗囗衣冠。伤情也，临风勒马，泪溅雕鞍。
东郡七夕立秋
张惟赤（清代）

光岳楼前暑气收，断云疏雨送扁舟。关河暝色催砧近，海岱烟岚入树浮。

天上双星方渡汉，人间两鬓又惊秋。明朝玉笛声凄切，风起黄榆白雁愁。
论语绝句 其九十二
张九成（宋代）

欲逃阳货遇诸涂，在我之言亦未疏。大抵行藏非汝事，孰云夫子主痈疽。
钱于高士
何梦桂（宋代）

狙公穷四三，羸马疲钩百。
归来南山南，扫门谢俗客。
有客扣我扃，猿鹤惊褫魄。
行行杖青藜，吹烟照琴册。
双頄凝丹霞，秋水入瞳碧。
极谈造玄玄，对坐忘岸帻。
山巅有老杞，枯槁无液泽。
夜半出精怪，尚或闻犬咋。
只今吾丧我，谁能逐辙迹。
一笑客出门，山空霜月白。
听郑廷美弹琴
王逢（元代）

画阑月照芙蓉霜，博山水暖蔷薇香。石屏石几青黛光，郑乡君子琴中堂。

榴裙蕙带辞罗洞，玉佩珠璎脱飞鞚。何处春深云满林，小巢并语梧花凤。

君不见湘灵鼓瑟湘江浒，苦竹祠荒愁暮雨。遗音一听增感伤，使我无言重怀古。

重怀古，鸡喔喔。明星烂熳东城角，谁家尚奏桑间乐？
和皇太子雨中赏梅偶成二首
杨万里（宋代）

日到青宫分外长，梅兼白雪一时芳。
储皇更著琼瑶句，句里天葩别样香。
奉陪段相公晚夏登张仪楼
温会（唐代）

危轩重叠开，访古上裴回。有舌嗟秦策，飞梁驾楚材。

云霄随凤到，物象为诗来。欲和关山意，巴歌调更哀。
别俞君任通判三首
陈造（宋代）

房陵望毗陵，计舍六十余。
今我从远役，羡君方逸居。
逸劳不足从，会合嗟愈疎。
向来江南北，二年能几书。
残山剩水地，诗题当不虚。
得句茹不吐，思君定愁予。
遡江日千里，岂无红尾鱼。
交情傥未忘，与问今何如。
赞政黄牛
释法薰（宋代）

不解倒骑，惟牛所之。
郊原平衍，鞭索不施。
山黯黯，水漪漪。
知我者，白鹭鸶。
四日汎舟马家园
宋祁（宋代）

浅蒲垂蔓两厓深，閒刺烟篙到碧浔。
会待乘春留禊帖，茂林脩竹似山阴。
谒伍员庙
陈寿（魏晋）

一自将军赐剑归，夫差不觉堕雠机。天荒地老英魂泣，国破台雠霸业违。

吴郡旧愁明月在，越江遗恨怒涛飞。灵祠寂寂空山里，老树苍藤掩夕晖。
郫县春日吟
吴泳（宋代）

去年春日百花斑，今岁逢春万竹间。
共靓竹香宜细看，春风不会一朝閒。
念奴娇（和徐尉游石湖）
陈三聘（宋代）

扁舟此计，问当年、谁与寻盟鸥鸟。许国勋名彝鼎在，风月不妨鸟笑。碧草台边，红云溪上，寿杖扶诗老。水浮天处，未应俗驾曾到。

盛事埒美知章，鉴湖君赐，宸翰今题号。指点飞烟轻霭外，有路直通仙岛。蓑笠渔船，琴书客坐，清夜尊罍倒。未须归去，片蟾初上林表。
见元九悼亡诗，因以此寄
白居易（唐代）

夜泪暗销明月幌，春肠遥断牡丹庭。

人间此病治无药，唯有楞伽四卷经。
送蔡倅
王十朋（宋代）

白首论文得蔡侯，江东尊酒半年游。龙头家世高千佛，骥足声年重一州。

方喜同僚吴芮国，不堪回首仲宣楼。送君撩我思乡意，薄有田园归去休。
见黄仲达感秋意
张耒（宋代）

秋风吹衡茅，寂历如荒村。
独立无与语，悲虫鸣草根。
老木经疾风，枝叶仅得存。
疏荫不满地，白日耿当轩。
北城有黄仲，眸子清不浑。
时能出秀句，宝铁雕玙璠。
念将舍我去，为吏国西京。
荒凉古中牟，昼夜输蹄奔。
青衫给吏役，怀恶未易论。
强颜诡应接，有抱谁能言。
从容来去间，无厌走黄昏。
酬白乐天杏花园
元稹（唐代）

刘郎不用闲惆怅，且作花间共醉人。

算得贞元旧朝士，几人同见太和春。
无声诗趣赠林质斋画史
王恭（明代）

风流摩诘居辋川，在官也或思材贤。兴来解作有声尽，醉后无声诗更玄。

长林才子非常调，却与蓝田共心窍。乾坤意气转清冷，散落天机发神妙。

居庸雪花凝不开，紫云二室连嵩台。萧条三峡流泉去，倏忽空江秋雨来。

夕林返照缘原骑，残叶疏钟隔村寺。郎官湖上酒满船，浣花溪口驮驴醉。

权门列戟揖清芬，众史骈肩迥不群。朕墨远过曹氏子，羸裎偏动宋元君。

閒居委巷尘踪少，藐视千金一毫小。耻随延寿枉蛾眉，懒学边鸾媚花鸟。

湘山湘水别来深，忆昔王门遇赏音。白首回家无长物，黄花满径与孤琴。

别离已久重携手，自笑无钱可沽酒。扫素含毫不作难，为貌山林布衣丑。
饮村店夜归
陆游（宋代）

灩灩村醪君勿辞，橙椒香美白鹅肥。
醉中忘却身今老，戏逐萤光蹋雨归。
句
毛德如（宋代）

睡觉昏昏厌鼓声。
泰和舟中值中秋节与友人玩月
张诩（明代）

潦倒江湖百不能，逢君殊觉喜怀增。停舟共赏中秋月，促席高怀两夜灯。

国士低回心耿耿，客途跋涉鬓星星。明朝又作澄江别，快阁无心拟一登。
湖州歌九十八首 其二十六
汪元量（宋代）

九出琼花一夜开，无双亭曲小徘徊。
可怜后土空祠宇，望断韦郎不见来。
别天台
高似孙（宋代）

早乘霞气入蓬莱，不识神仙也不来。
曾与赤松游数日，自携玉女上西台。
当时共说黄房事，回首空惊碧海埃。
前度刘郎今得度，桃花一一为郎开。
端午
李隆基（唐代）

端午临中夏，时清日复长。
盐梅已佐鼎，曲糵且传觞。
事古人留迹，年深缕积长。
当轩知槿茂，向水觉芦香。
亿兆同归寿，群公共保昌。
忠贞如不替，贻厥后昆芳。
读怡园主人作，勉成四绝，录请哂政 其二
章钟岳（清代）

同人酌酒议题名，陶令当然是主盟。能与黄花争晚节，高风方不负先生。
内阁春帖子
夏竦（宋代）

三星分曜辉宸汉，九禁迎春启令辰。
仰奉椒闱宣内治，湛恩鸿庆永如春。
芰荷香（席上用韵送程德远罢金溪）
赵彦端（宋代）

燕初归。正春阴暗淡，客意凄迷。玉觞无味，晚花雨退凝脂。多情细柳，对沈腰、浑不胜垂。别袖忍见离披。江南陌上，强半红飞。

乐事从今一梦散，纵锦囊空在，金碗谁挥。舞裙歌扇，故应闲琐幽闺。练江诗就，算檥舟、宁不相思。肠断莫诉离杯。青云路稳，白首心期。
题秦烈妇
徐士佳（清代）

节烈岂徇名，含章自流誉。地下矢相从，冰霜甘可茹。

渺矣翔太空，灵风振鸾驭。惠泉清且芬，锡山秀可踞。

白杨何萧萧，中有幽魂语。化作双鸿鹄，夜深自来去。
广教寺
张弋（宋代）

英雄居处终奇特，几度欲来今始能。
骑省文高存古篆，桥公树朽长寒藤。
清流并绕分三涧，翠竹相依住数僧。
沙鸟讵知千载恨，日斜飞下立渔罾。
春日戏题恼郝使君兄
杜甫（唐代）

使君意气凌青霄，忆昨欢娱常见招。细马时鸣金騕褭，

佳人屡见董娇饶。东流江水西飞燕，可惜春光不相见。

愿携王赵两红颜，再骋肌肤如素练。通泉百里近梓州，

请公一来开我愁。舞处重看花满面，尊前还有锦缠头。
暮春二十八夜枕上有怀 其二
汪莘（宋代）

茅檐环走两金轮，二十九番杨柳春。回首半生无觅处，祗应留得见前身。
满庭芳·静夜思
辛弃疾（宋代）

云母屏开，珍珠帘闭，防风吹散沉香。离情抑郁，金缕织硫黄。柏沉桂枝交映，从容起，弄水银堂。连翘首，惊过半夏，凉透薄荷裳。
一钩藤上月，寻常山夜，梦宿沙场。早已轻粉黛，独活空房。欲续断弦未得，乌头白，最苦参商。当归也！茱萸熟，地老菊花黄。
次韵景实椰子诗
吕本中（宋代）

旧传椰实来琼州，珍如楚萍出中流。双帆入桨严护送，海若亦恐贻神羞。

当时荔子宠妃子，一日红尘归帝里。弃捐硕果□不食，正音铿锵不入耳。

勿嗤磈礧老瓠壶，中含琼浆碧琳腴。圣门貌取失子羽，底事端可铭璠玙。

新诗应欲泄感意，更复誇谈作真赐。阅人如此慎勿欺，我□与君谙世事。
晏相公西园雪后栽梅三首 其二
韩维（宋代）

才看如粟吐花床，已想江南万里香。小缀柔枝得残雪，密催繁艳喜晴阳。
冷风阁
韦骧（宋代）

胜概天成所得偏，一来登览兴飘然。拂云栏楯尘寰远，隔水楼台画幅全。

隐隐归舟摇落日，悠悠飞鸟破孤烟。冷风可御非虚目，况是层峦对演仙。
次韵张慵庵观予奕棋
方回（元代）

与牧豬奴可不同，嗟予老矣尚心童。
戏拈玉子鸣飞雹，良喜青裾驻织葱。
浪设机关何所益，仅存边角未为雄。
小鬟有着能相恕，冷被傍人笑此翁。
呈嬾翁六首
白玉蟾（宋代）

莲蘂嫌风狼籍，稻苗得雨精神。
翻忆武夷九曲，去秋舣棹溪边。
天净沙　塞上　八首 其五
屈大均（明代）

天寒雉兔偏多。挥鞭跃渡洋河。一箭双穿驾鹅。鱼鹰饥汝，鞍边割肉峨峨。
西江月·锁棘方当拔士
郭应祥（宋代）

锁棘方当拔士，挥毫正好摛文。词源三峡笔千军。尽出平生素蕴。天府伫登名姓，夜窗不负辛勤。直须平步上青云。始信文章有准。
晓行
夏子龄（清代）

寒铎响零丁，鞭声隔梦听。马蹄敲冷月，鸡口落残星。

未见欃枪扫，何时羽檄停。东征诸将士，努力事韬铃。
说诗
宋湘（清代）

池塘春草妙难寻，泥落空梁苦用心。
若比大江流日夜，哀丝豪竹在知音。
后薄薄酒二首 其二
朱之才（宋代）

薄酒粗衣吾何悲，丑妇自丑吾不知。道眼混圆宜不二，美恶妍不无殊归。

瓦罍石臼斟吾酒，脱粟藜羹皆可口。醉境陶然无后忧，玉盌浮蛆彼何有。

汉文天子犹弋绨，士服粗布乃所宜。要绳屐葛同一暖，雾縠冰纨徒尔为。

无盐如漆后齐桓，孟光举臼配伯鸾。古来倾城由哲妇，有国乃令家国安。

我能遣妇缝粗对妇饮薄，傍人大笑吾不恶。
刘少脩姚继昭陈鸣翊三子入社
欧大任（明代）

衣冠洛社日追攀，三益能来竹径閒。暂许客游从北海，不妨朝寄在东山。

谷深纵遣鸣驺入，林密惟知倦鸟还。咫尺朱明心并远，与君携手白云间。
荷花
杜衍（宋代）

芙蓉照水弄娇斜，白白红红各一家。
近日新花出新巧，一枝能著两般花。
扇子诗
李石（宋代）

神农医王七十毒，金粟如来四百病。
未如一卷混沌书，淡饭粗羹学清净。
大梁留别杨屯田先生
林大春（明代）

去年此日与君来，今年此日与君别。从教世事逐浮云，莫把丹心负明月。

吴笺楚简为题诗，岂意于今记别离。含情濡毫不忍下，恐留别后更相思。
烛影摇红 寿词，集梦窗句
朱祖谋（清代）

玉树悬秋，蜜沈烬暖馀香袅。银台双引绕花行，宿宴连清晓。

数台官梅信早。占年光、琼箫缥缈。春风无定，过却重阳，蟠桃正饱。

野阔天宽，赋情合载鸱夷棹。身閒犹耿寸心丹，阆苑芝仙猊。

同抚云根一笑。彩毫飞、朱弦古调。双鸾共跨，已㬉天香，红萸乌帽。
雨后 其二
陈元晋（宋代）

一雨郊原足，神功不作难。向知天道迩，今幸物情安。

童稚沾衣走，人家傍户看。翻令五六月，春意转江干。
八声甘州 送伯愚都护之任乌里雅苏台
王鹏运（清代）

是男儿万里惯长征，临歧漫凄然。只榆关东去，沙虫猿鹤，莽莽烽烟。

试问今谁健者，慷慨著先鞭。且袖平戎策，乘传行边。

老去惊心鼙鼓，叹无多忧乐，换了华颠。尽雄虺琐琐，呵壁问苍天。

认参差、神京乔木，愿锋车、归及中兴年。休回首，算今宵月，犹照居延。
初夏即景
钱月龄（明代）

衰微吟思健，户牖自南薰。散发惟高枕，清歌绕白云。

课分蜂臼密，香□燕巢芹。不暇探幽赏，满庭空绿筠。
再和 其二
孙觌（宋代）

沙平雪漫水涵空，路入千岩紫翠中。村远微明渔舍火，楼高斜矗酒旗风。

可怜方外狂司马，来伴田中一秃翁。南北相望三十载，心期不改断金同。
用谢艮斋韵题欧阳长老墨梅
袁说友（宋代）

屏灯红灼烁，窗月正黄昏。
印出横斜影，分明竹外村。
上海待鉴泉未至
郑孝胥（清代）

南来过此意常违，北望愁予已念归。感逝行吟空抚髀，伤时被酒易沾衣。

遥山隐日成斜照，弱羽冲风更退飞。司马青衫道傍客，待君相对说知非。
霜寒辘轳体二首
杨万里（宋代）

今晓难离火，平生不拥炉，
只缘青女降，便与管城疏。
淡日明还暗，微暄有似无。
谁能忍寒得，苦死去看书。
献襄阳于大夫
孟郊（唐代）

襄阳青山郭，汉江白铜堤。谢公领兹郡，山水无尘泥。

铁马万霜雪，绛旗千虹霓。风漪参差泛，石板重叠跻。

旧泪不复堕，新欢居然齐。还耕竟原野，归老相扶携。

物色增暧暧，寒芳更萋萋。渊清有遐略，高躅无近蹊。

即此富苍翠，自然引翔栖。曩游常抱忆，夙好今尚暌。

愿言从逸辔，暇日凌清溪。
耒病臂比已平独挽弓无力客言君为史官何事挽弓戏作此诗
张耒（宋代）

君不见吾乡少年曹子桓，文章七步相后先。有时掷笔事弋猎，邀轻截骏驰平原。

濊貊名弓燕代马，射雉归来燕清夜。一闻惊倒荀令君，何物书生乃知射。

我虽把笔笑腐儒，束腰待悬玉鹿卢。自从病臂忧亲友，百嗜为之心一枯。

降疠无名天悔祸，夺之而与复完躯。但惭未使杯安肘，犹负当年门挂弧。

便使凄凉身未伏，略闻弓马气犹粗。莫谓早衰须袖手，将军臂折尚平吴。
东都望幸
章碣（唐代）

懒修珠翠上高台，眉月连娟恨不开。
纵使东巡也无益，君王自领美人来。
句 其二
周密（宋代）

山林绿发秦宫女，风雨青萍禹庙梁。
子长招游齐山
王十朋（宋代）

路经秋浦上崔嵬，不负孤舟万里回。峰比九华微具体，洞疑三竺远飞来。

胜穷岩石玲珑地，秀吸江湖浩渺杯。先却紫微期一月，菊花未放桂花开。
送高安罗令审礼
苏辙（宋代）

一邑忧劳水旱中，牛刀闲暇似无功。
政成仍喜新蚕熟，归去还将旧橐空。
清白久闻夸父老，沉埋谁为诉诸公。
谪居长恨交游少，怅望肩舆又欲东。
晏殊奉礼归宁
杨亿（宋代）

垂髫婉娈便能文，骥子兰筋迥不群。南国生刍人比玉，梁园修竹赋凌云。

堵墙看试三公府，反哺知千万乘君。赐告归宁来别我，亭皋木叶正纷纷。
山行
吴浚（宋代）

溪水泠泠清见沙，镜中历历走鱼虾。树红霜后无多叶，梅入冬来第一花。
拟寒山寺 其二十五
释怀深（宋代）

冷笑富家翁，营生忙似钻。囷里米生虫，库中钱烂贯。

白日把秤称，夜间点灯算。形骸如傀儡，莫教麻量取。
满江红（和刘仓咏雪）
李曾伯（宋代）

推枕闻鸡，正怪得、乾坤都白。元是有、福星临照，至和薰出。缘饰夜城疑不夜，弥漫色界成无色。更＿词、巧欲夺天葩，尤殊特。

貂帽拥，寒何力。羔酿举，情何极。欠开樽细挹，梅花标格。十万铁衣冰到骨，祈天只愿王师息。想家童、日办剡中舟，溪头立。
春盘
陈宓（宋代）

清晨采撷南山麓，金刀细细裁青縠。
素盘恰办饥雷鸣，饱觉春阳满枯腹。
我生头颔非虎燕，未许哜胾薄野蔌。
从今葱韭艺一区，便可朝餐食无肉。
君不见宝马雕鞍纨绔儿，匏壶之体充甘肥。
一生饱死同蝤蛴，夷齐至今民称之。
送高士敦赴成都钤辖二首
黄庭坚（宋代）

捧日高宣事，东京四姓侯。
军中闻俎豆，庙胜脱兜鍪。
烧烛海棠夜，香衣药市秋。
君平识行李，河汉接天流。
翦彩
李远（唐代）

翦彩赠相亲，银钗缀凤真。双双衔绶鸟，两两度桥人。

叶逐金刀出，花随玉指新。愿君千万岁，无岁不逢春。
蒋山谢雨
陈俊卿（宋代）

农事春郊闵雨时，乞灵奔走宝公祠。
炉中沉水才三祝，天外油云已四垂。
蔌蔌通宵茅屋冷，青青破晓麦田滋。
更祈三日滂然泽，大作丰年遍海涯。
崖桂花
徐大受（宋代）

重重帘幕护金猊，小树花开带麝脐。
寒色十分新疹粟，春心一点暗通犀。
香延棋畔仙人斧，影射灯前太乙藜。
从此再周花甲子，伴公长醉玉东西。
尚湖夜泊
钱大昕（清代）

微茫云水自萋迷，平远山光入望低。唱罢竹枝帆尽落，孤篷残梦尚湖西。
和元晦林间残雪之韵
张栻（宋代）

眼中光洁尽琼瑶，未觉郁蓝宫殿遥。
石壁长林冰箸落，锵然玉佩响层霄。
屠龙之技
庄子（先秦）

朱泙漫学屠龙于支离益，单千金之家。三年技成，而无所用其巧。
怀李氏昆弟二十韵
洪适（宋代）

城南两佳士，英躔名硉矹。相之妙才具，玉笋班中阙。

胡为彯长缨，去去事輗軏。举之登词坛，龙虎榜未揭。

归循南陔兰，不使芳馨歇。胸中蟠五车，一一思英发。

有中清庙瑟，审声知度越。我来贰银菟，接袂俱墨发。

情期胶漆坚，门受车马谒。笔阵几鏖战，君盈我先竭。

别来勤相思，十日倏飘忽。迟明蒙嚣尘，毕景迈崷崒。

跻高怯肩舆，挹秀欣拄笏。泉清甘著齿，岩幽冷萦骨。

西风涌波澜，极望际溟渤。是中三神山，缥缈云出没。

问津旧乘槎，引舟今舍筏。俛首倾缥瓷，独醉径兀兀。

起看天宇开，诗成走邮卒。归欤及中秋，高楼共嘉月。